
REFERAT DE APROBARE A  PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Adrian Constantin



1. Descrierea situaţiei actuale

Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor excepționale, au adus onoare municipiului Timişoara, în ţară şi străinătate. 

2. Schimbări preconizate şi rezultate aşteptate

Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane distinse prin felul ȋn care și-au servit concetățenii.
Menirea Titlului de „Cetăţean de Onoare al Municipiului Timişoara” este aceea de a-i pune în valoare şi a le acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii sale.

3. Alte informaţii:

Domnul Adrian Constantin s-a născut la 22 aprilie 1970, la Timișoara. A studiat la liceul Nikolaus Lenau, Universitatea Sophia Antipolis din Nice. După doctoratul obținut la Universitatea New York (NYU), a făcut studii post-doctorale la Universitatea din Basel și cea din Zurich.
Cariera sa include deținerea unor prestigioase funcții academice la Universitatea Newcastle upon Tyne, Universitatea din Lund, Trinity College din Dublin (TCD), Universitatea din Viena, sau King’s College din Londra.
Profesorul Constantin are un renume mondial, legat de rolul metematicii ȋn geofizică. Studiile sale și-au dovedit din plin utilitatea, printre altele - ȋn cercetarea fenomenelor climatice și ȋntâmpinarea dezastrelor naturale, precum tsunami sau uraganele. Acestor domenii de cercetare li se adaugă cele de analiză matematică și propagarea undelor hidrodinamice.
Cu peste 160 de publicații și 11000 de citări, Adrian Constantin a fost distins cu numeroase titluri și premii, de către instituții de prim rang din lumea științifică. Prin urmare, considerăm că domnul Adrian Constantin, prin ȋntreaga sa activitate, este îndreptăţit la recunoaștere din partea orașului nostru.
Având în vedere notorietatea activității profesorului Adrian Constantin și impactul acesteia ȋn lumea științei și educației, propun promovarea proiectului de hotărâre privind acordarea Titlului de “Cetăţean de onoare al Municipiului Timişoara”.



Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea a Titlului de “Cetăţean de onoare al Municipiului Timişoara” domnului Adrian Constantin, pentru ȋntreaga sa activitate științifică, recunoscută la nivel național și internațional, şi supun dezbaterii Consiliului Local documentaţia aferentă. 

